דורון שזירי

דורון שזירי (נולד ב-21 בפברואר 1967) הוא קלע רובה פאראלימפי ישראלי. בעל 8 מדליות פאראלימפיות, מהן 4 כסף ו-4 ארד בקליעה.

ביוגרפיה 
בילדותו התגורר במושב נוגה שבחבל לכיש ובהיותו בכיתה ט' הוא החל להתאמן במסגרת גדנ"ע קליעה. בשנת 1985 התגייס שזירי לצה"ל ושירת כצלף בפלוגת פלנ"ט גולני. את קורס הצליפה סיים בהצטיינות.

באוגוסט 1987 דרך על מוקש בעת פעילות פתיחת ציר סמוך למוצב הבופור; בשל חומרת הפציעה, נקטעה רגלו מתחת לברך (בין הפצועים בתקרית היו סגן מפקד הפלוגה זיו בטר, כיום שחיין פאראלימפי, ועזריה פלינט, כיום קדר בעל שם עולמי מגבעת עדה). לאחר הפציעה אושפז שזירי לזמן קצר בבית החולים רמב"ם ובהמשך הועבר לשיקום בבית החולים תל השומר. עם תום תהליך השיקום, שארך כארבעה חודשים, החל לעשות את צעדיו הראשונים באזרחות.

בתקופה שלאחר השיקום למד צילום ועבד כמסייע של צלם אופנה. בהמשך עבד אצל יבואן של כיסאות גלגלים, בהתאמת הכיסאות לנכים.

שזירי הוא חבר מועדון בית הלוחם תל אביב. הוא אינו מתחרה בענף רובה אוויר אלא בקליבר זעיר בלבד, בתרגיל השכיבה ובתרגיל שלושה מצבים. מלבד פעילותו הספורטיבית, שזירי מחזיק בבית מלאכה בפתח תקווה, בו הוא עוסק בייצור כיסאות גלגלים לספורט נכים, בהתאמה אישית לספורטאים. הוא אלמן ואב לשניים, ומאז 2006 מתגורר ברמת גן.

שזירי נבחר בשנת 2006 לספורטאי השנה מטעם ההתאחדות הישראלית לספורט נכים ומטעם עיתון "מעריב" כספורטאי השנה בקטגוריית הנכים. ב-2008 היה בין מקבלי אותות ההצטיינות בספורט הפאראלימפיים באירוע מטעם משרד המדע, התרבות והספורט לרגל שנת ה-60 למדינה, וכחודש לאחר מכן בין מקבלי אות ההצטיינות לספורטאי העשור, באירוע שנערך מטעם התאחדות לספורט נכים והוועד הפאראלימפי הישראלי.

פעילות ספורטיבית
בתחום הספורט בחר שזירי לפעול בחוגי הכדורסל והקליעה בבית הלוחם. לאחר ששיחק כדורסל במשך שמונה שנים, עבר להתחרות בעיקר בספורט הקליעה, בענף הרובה. מאמנו מאז 1995 הוא גיא סטריק.

ההתקדמות הניכרת בתקופה הזו נשאה פרי וכבר במשחקים הפאראלימפיים אטלנטה 1996 זכה שזירי בשתי מדליות כסף.  ארבע שנים לאחר מכן, במשחקים הפאראלימפיים סידני 2000 זכה במדליית כסף נוספת בתרגיל שכיבה, ובתרגיל המצבים סיים שישי. 

ב-2001 היה אלוף אירופה, ב-2002 היה סגן אלוף העולם וב-2003 היה סגן אלוף אירופה. במשחקים הפאראלימפיים אתונה 2004 הוא זכה בשתי מדליות ארד, בתחרות שלושה מצבים ובתחרות שכיבה עם רובה חופשי.

ביולי 2005, באליפות אירופה בקליעה שנערכה בפולין, זכה במדליית זהב בתרגיל מצב שכיבה ובארד בתרגיל שלושה מצבים; זכיות אלו באו לאחר זכייתה של אלה שטרנברג באליפות לנערות, וזכייתו של גיא סטריק באליפות לגברים, וביחד הן מהוות את אחד ההישגים הבולטים של הקליעה הישראלית. ביולי 2006 זכה שזירי באליפות העולם בקליעה לנכים שנערכה בשווייץ, בתרגיל שכיבה; בתחרות שלושה מצבים זכה במדליית כסף.

במאי 2007 זכה במדליית זהב באליפות הפתוחה של צרפת בתחרות שלושה מצבים לנכים, הישג שהקנה לו את הכרטיס הראשון בסגל הישראלי הסופי לאולימפיאדת הנכים בבייג'ינג. ב-25 ביולי 2007 זכה באליפות אירופה הפתוחה שנערכה בגרמניה במדליית זהב במצב שכיבה לנכים ובמדליית כסף בתחרות שלושה מצבים. במאי 2008 זכה בשתי מדליות זהב באליפות הפתוחה של גרמניה לנכים, בשכיבה ובשלושה מצבים. 

בטקס הפתיחה של המשחקים הפאראלימפיים בייג'ינג (2008) הוביל ביחד עם השחיינית ענבל פיזרו את השחיין העיוור יזהר כהן, שנשא את דגל משלחת הנכים הישראלית. בתחרויות האולימפיאדה זכה במדליית כסף במקצה ירי שלושה מצבים.

שזירי נשא את דגל ישראל בטקס הפתיחה באולימפיאדת הנכים לונדון (2012); בה זכה במדליית כסף בירי בשלושה מצבים.

במשחקים הפאראלימפיים ריו דה ז'ניירו (2016) זכה במדליית הארד בירי בשלושה מצבים.

שזירי ייצג את ישראל במשחקים הפאראלימפיים טוקיו (2020), שם סיים במקום ה-21 הכללי במוקדמות. לאחר מכן הודיע על פרישה.

קישורים חיצוניים

 פירוט השתתפותו בתחרויות המשחקים הפאראלימפיים באתר הרשמי של IPC 
 
 ביוגרפיה של דורון שזירי, באתר הרשמי של אולימפיאדת הנכים 
 אתי אברמוב, בול קליעה, אתר ארגון נכי צה"ל, יוני 2006
 תמליל של ראיון רדיו עם שזירי, שנערך ברשת א' של קול ישראל, באתר נגישות ישראל

הערות שוליים

אנשי המושב
ספורטאים פאראלימפיים ישראלים
מדליסטים פאראלימפיים ישראלים
אלופי עולם ישראלים
קלעים במשחקים הפאראלימפיים בייג'ינג (2008)
קלעים נכים ישראלים
בוגרי תיכון רוגוזין (קריית גת)
ספורטאים ישראלים במשחקים הפאראלימפיים ברצלונה (1992)
ספורטאים ישראלים במשחקים הפאראלימפיים אטלנטה (1996)
ספורטאים ישראלים במשחקים הפאראלימפיים סידני (2000)
ספורטאים ישראלים במשחקים הפאראלימפיים אתונה (2004)
ספורטאים ישראלים במשחקים הפאראלימפיים בייג'ינג (2008)
ספורטאים ישראלים במשחקים הפאראלימפיים ריו דה ז'ניירו (2016)
ספורטאים ישראלים במשחקים הפאראלימפיים טוקיו (2020)
ספורטאים נכי צה"ל
ישראלים שנולדו ב-1967